Avainsanat

Tiivistelmä



Avainsanat

1. Kansainväliset sopimukset – ETY:n ja Turkin välinen assosiaatiosopimus – ETY–Turkki-assosiaatiosopimuksella perustettu assosiaationeuvosto – Päätös N:o 1/80 – Henkilöiden vapaa liikkuvuus – Työntekijät – Yleisen järjestyksen, turvallisuuden tai kansanterveyden vuoksi perusteltujen rajoitusten soveltamisala – Pitkään oleskelleet henkilöt

(Neuvoston direktiivin 2003/109 12 artikla; ETY–Turkki-assosiaationeuvoston päätöksen N:o 1/80 7 artiklan ensimmäisen kohdan toinen luetelmakohta ja 14 artiklan 1 kohta)

2. Kansainväliset sopimukset – ETY:n ja Turkin välinen assosiaatiosopimus – ETY–Turkki-assosiaatiosopimuksella perustettu assosiaationeuvosto – Päätös N:o 1/80 – Suoja karkottamista vastaan – Pitkään oleskelleet henkilöt

(Euroopan parlamentin ja neuvoston direktiivin 2004/38 28 artiklan 3 kohdan a alakohta; ETY–Turkki-assosiaationeuvoston päätöksen N:o 1/80 7 artiklan ensimmäisen kohdan toinen luetelmakohta ja 14 artiklan 1 kohta)

Tiivistelmä

1. ETY–Turkki-assosiaationeuvoston päätöksen N:o 1/80 14 artiklan 1 kohdan soveltamista varten unionin oikeuteen kuuluva viitekehys on silloin, kun kyseessä on ulkomaalainen, joka on oleskellut vastaanottavassa jäsenvaltiossa laillisesti keskeytyksettä yli kymmenen vuoden ajan, pitkään oleskelleiden kolmansien maiden kansalaisten asemasta annetun direktiivin 2003/109 12 artikla, joka on silloin, kun ETY:n ja Turkin välistä assosiaatiota koskevassa oikeudessa ei ole suotuisampia sääntöjä, sääntö, jolla annetaan vähimmäissuoja kaikkien sellaisten kolmannen maan kansalaisten karkottamista vastaan, joilla on jäsenvaltion alueella pitkään ja säännönmukaisesti oleskelleen henkilön asema.

Yleiseen järjestykseen perustuvalla poikkeuksella työntekijöiden vapaasta liikkuvuudesta silloin, kun kyse on unionin jäsenvaltioiden kansalaisista, sellaisena kuin poikkeuksesta on määrätty perustamissopimuksessa ja sitä sovelletaan analogisesti ETY:n ja Turkin assosiaation yhteydessä, poiketaan tästä perusvapaudesta, ja sitä on tulkittava suppeasti, eivätkä jäsenvaltiot voi yksipuolisesti määritellä sen soveltamisalaa. Siten yleisen järjestyksen ja yleisen turvallisuuden perusteella perusteltuja toimenpiteitä voidaan toteuttaa ainoastaan silloin, jos toimivaltaisten kansallisten viranomaisten tapaus tapaukselta suorittaman arvioinnin jälkeen osoittautuu, että kyseisen henkilön oma käyttäytyminen muodostaa nykyisin todellisen ja riittävän vakavan vaaran, joka vaikuttaa johonkin yhteiskunnan olennaiseen etuun. Viranomaisten on tässä arvioinnissa lisäksi huolehdittava sekä suhteellisuusperiaatteen että asianomaisen henkilön perusoikeuksien ja erityisesti yksityiselämää ja perhe-elämää koskevan oikeuden kunnioittamisesta. Tällaisia toimia ei siis voida määrätä automaattisesti rikostuomion perusteella tai sellaisen yleisestävyyden vuoksi, jonka tarkoituksena on ehkäistä muiden ulkomaalaisten suorittamia rikoksia. Jos henkilön useat aikaisemmat rikostuomiot ovat sellaisenaan merkityksettömiä sellaisen karkottamisen perustelemisen kannalta, jossa Turkin kansalaiselta evätään hänelle välittömästi päätöksen N:o 1/80 perusteella kuuluvat oikeudet, saman on pädettävä sitä suuremmalla syyllä karkottamisen perustelemiseen kyseiselle henkilölle määrätyn vankeuden pituudella. Kansallisen tuomioistuimen on kyseisen henkilön nykyisen tilanteen perusteella verrattava kyseisen henkilön oleskeluoikeuteen vastaanottavan jäsenvaltion tavoitteleman hyväksytyn päämäärän suojelun perusteella suunniteltua puuttumista ja sitä, ovatko ne kotouttamista koskevat tekijät, joiden ansiosta asianomainen henkilö voi uudelleen sopeutua kyseisen valtion yhteiskuntaan, paikkansapitäviä.

(ks. 78, 79, 81–83 ja 85 kohta)

2. ETY–Turkki-assosiaationeuvoston päätöksen N:o 1/80 14 artiklan 1 kohtaa on tulkittava seuraavasti:

– Turkin kansalaisille tässä määräyksessä karkottamista vastaan myönnettävän suojan soveltamisala ei ole sama kuin unionin kansalaisille Euroopan unionin kansalaisten ja heidän perheenjäsentensä oikeudesta liikkua ja oleskella vapaasti jäsenvaltioiden alueella annetun direktiivin 2004/38 28 artiklan 3 kohdan a alakohdan nojalla annetun suojan soveltamisala, joten unionin kansalaisten karkottamista vastaan saaman suojan järjestelmää ei voida soveltaa mutatis mutandis Turkin kansalaisiin määritettäessä kyseisen 14 artiklan 1 kohdan merkitystä ja soveltamisalaa.

– kyseinen päätöksen N:o 1/80 määräys ei ole esteenä sille, että yleistä järjestystä koskeviin syihin perustuva karkottamistoimi toteutetaan sellaista Turkin kansalaista vastaan, jolla on edellä mainitun päätöksen 7 artiklan ensimmäisen kohdan toisessa luetelmakohdassa tarkoitettu oikeusasema, jos asianomaisen henkilön oma käyttäytyminen muodostaa nykyisin todellisen ja riittävän vakavan uhan, joka vaikuttaa johonkin vastaanottavan jäsenvaltion yhteiskunnan olennaiseen etuun, ja toimi on välttämätön tämän edun turvaamiseksi. Kansallisen tuomioistuimen on arvioitava kaikkien kyseisen Turkin kansalaisen tilanteen tunnusomaisten merkityksellisten seikkojen perusteella, onko tällainen toimenpide oikeudellisesti perusteltu asiassa.

(ks. 86 kohta ja tuomiolauselma)